**Pikkalanjoen linja-autoturma** tapahtui tiistai-iltana 22. lokakuuta 1935 Siuntiossa Pikkalanjoen sillalla kun henkilöautoa sillalla väistänyt linja-auto syöksyi jokeen. Autossa olleissa yhdeksästä henkilöstä kolme hukkui.

Pakinkyläläisen liikennöitsijä E. Järvisalon omistama Morris-merkkinen linja-auto U 1982 oli matkalla Turusta Helsinkiin. Autossa oli kuljettajan lisäksi kahdeksan matkustajaa, jotka olivat palaamassa Turussa pidetystä autonomistajain keskinäisen vakuutusyhtiön kokouksesta. Kun linja-auto tuli kello 22 aikaan illalla noin 2 kilometrin päässä Kelan rautatieasemalta sijaitsevalle Pikkalanjoen sillalle sitä vastaan tuli sillalla Helsingin suunnasta kovaa vauhtia henkilöauto. Linja-auton kuljettaja yritti väistää täysillä valoilla vastaantullutta henkilöautoa mahdollisimman paljon oikealle mutta henkilöauto tönäisi linja-autoa niin että linja-auton etupyörä osui sillankaiteen kiviseen tukipylvääseen, jolloin auto kääntyi poikittain ja syöksyi nokka edellä sillalta Pikkalanjokeen murrettuaan 10 metrin matkalta sillan hirsisen kaiteen. Pikkalanjoki tulvi onnettomuushetkellä voimakkaasti sateiden seurauksena. Linja-auto kulkeutui noin 50 metrin matkan virran viemänä ennenkuin se painui joen pohjaan pyörät ylöspäin. Kuusi autossa ollutta matkustajaa onnistui pelastautumaan joen rannalle omin voimin ja heidät vietiin noin 100 metrin päässä sijainneelle Pikkalan kansakoululle. Auton kuljettaja ja kaksi matkustajaa hukkuivat onnettomuudessa. Onnettomuuden aiheuttanut henkilöauto poistui pysähtymättä paikalta. 

Onnettomuusauto vedettiin vaijerilla joen pohjasta rantaan keskiviikkoaamuna 24. lokakuuta. Hukkuneiden ruumiita ei löytynyt autosta. Auto ei ollut vaurioitunut kovinkaan paljoa mutta kaikki auton ikkunat olivat rikkoutuneet. Kahden auton matkustajan ruumiit löydettiin Pikkalanjoesta sunnuntaina 28. lokakuuta noin kilometrin päästä onnettmuuspaikalta. 28. lokakuuta selvisi että linja-autoa vastaan oli ajanut turkulainen Fiat-merkkinen henkilöauto, jota ohjasi johtaja G. Källström. Autoa kuljettaneen Koivumäen ruumis löyty vasta 21. joulukuuta noin puolitoista kilometriä Pikkalanjoen sillalta Suomenlahteen päin.

Kirkkonummen ja Siuntion kihlakunnanoikeus vapautti henkilöautoa ohjanneen johtaja K. G. Källströmin kaikesta vastuusta onnettomuuteen 2. syyskuuta 1936. Päätöksen mukaan onneetomuuteen oli syynä lähinnä linja-autoa kuljettaneen Koivumäen varomaton ajo koska tämä oli ajanut Pikkalanjoen sillalle, vaikka henkilöautolla oli oikeus ensin kulkea sillan yli. Koivumäellä ei ollut myöskään lina-auton kuljettamiseen ajokorttia.

Lähteet
-------

1. 1 2  Linja-auto syöksyi jokeen, Helsingin Sanomat, 23.10.1935, nro 286, s. 5, Kansalliskirjaston digitaaliset aineistot
2. 1 2  Siuntion onnettomuusauto saatiin eilen aamulla ylös, Helsingin Sanomat, 24.10.1935, nro 287, s. 3, Kansalliskirjaston digitaaliset aineistot]
3. ↑  Pikkalanjoen auto-onnettomuus, Vaasa, 28.10.1935, nro 250, s. 2, Kansalliskirjaston digitaaliset aineistot
4. ↑  Pikkalan onnettomuusauton ohjaajalla ei ollut muuta mahdollisuutta kuin ajaa päin vastaantulevaa henkilöautoa tai sillan kaiteeseen, Helsingin Sanomat, 29.10.1935, nro 292, s. 7, Kansalliskirjaston digitaaliset aineistot
5. ↑  Pikkalanjoen auto-onnettomuuden kolmannen uhrin ruumis löydettiin eilen. Autonkuljettaja Koivumäen ruumis nousi veden pinnalle, Helsingin Sanomat, 22.12.1935, nro 345, s. 11, Kansalliskirjaston digitaaliset aineistot
6. ↑  Päätös Pikkalanjoen auto-onnettomuusjutussa, Aamulehti, 03.09.1936, nro 238, s. 9, Kansalliskirjaston digitaaliset aineistot